Document ID: 32003R1183

Κανονισμός (ΕΚ) αριθ. 1183/2003 της Επιτροπής
της 2ας Ιουλίου 2003
για την τροποποίηση του κανονισμού (ΕΚ) αριθ. 1623/2000 για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 33,
Εκτιμώντας τα ακόλουθα:
(1) Στο πλαίσιο της απόσταξης του οίνου σε πόσιμη αλκοόλη, που ανοίγει κάθε περίοδο εμπορίας στην Κοινότητα, οι παραγωγοί υποχρεούνται να παραδώσουν τον οίνο τους για απόσταξη και οι οινοπνευματοποιοί πρέπει να αποστάξουν τον οίνο αυτό πριν από καθορισμένη προθεσμία.
(2) Οι ίδιοι αυτοί οινοπνευματοποιοί αποστάζουν και τα υποπροϊόντα της οινοποιήσεως εκ των οποίων η λαμβανομένη αλκοόλη πρέπει υποχρεωτικά να παραδοθεί στον οργανισμό παρέμβασης. Η χωρητικότητα των δημοσίων χώρων αποθεματοποίησης σε ορισμένα κράτη μέλη έχει εξαντληθεί και κατά συνέπεια οι δημόσιοι φορείς δεν μπορούν πλέον να δεχθούν παραδόσεις αλκοόλης εκ μέρους των οινοπνευματοποιών με αποτέλεσμα να έχουν γεμίσει και οι χώροι αποθεματοποίησης ορισμένων οινοπνευματοποιών. Η έλλειψη δυνατότητας αποθεματοποίησης εμποδίζει να δεχθούν νέο οίνο για απόσταξη σε πόσιμη αλκοόλη πριν από την προθεσμία που προβλέπεται από τον κανονισμό (ΕΚ) αριθ. 1623/2000 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 625/2003(4).
(3) Για να αντιμετωπισθεί η κατάσταση αυτή, πρέπει συνεπώς να μεταφερθεί κατά ενάμιση μήνα η προθεσμία που προβλέπεται για την παράδοση του οίνου στην απόσταξη καθώς και η προθεσμία που προβλέπεται για την απόσταξη του οίνου.
(4) Πρέπει συνεπώς να τροποποιηθεί ο κανονισμός (ΕΚ) αριθ. 1623/2000.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 63α του κανονισμού (ΕΚ) αριθ. 1623/2000 τροποποιείται ως εξής:
α) στην παράγραφο 8 προστίθεται το εξής δεύτερο εδάφιο:"Για την περίοδο 2002/03 η ημερομηνία που προβλέπεται στο πρώτο εδάφιο μεταφέρεται στις 31 Αυγούστου της επόμενης περιόδου."
β) στην παράγραφο 10 προστίθεται το εξής δεύτερο εδάφιο:"Για την περίοδο 2002/03 η ημερομηνία που προβλέπεται στο πρώτο εδάφιο μεταφέρεται στις 15 Νοεμβρίου της επόμενης περιόδου.".
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Ιουλίου 2003.

Labels: 15
17
6